Adela, Dei gratia Francorum regina, noverint præsentes et futuri quod nos dilectis in Christo abbati et monachis Sancti-Petri-Vivi Senonensis, pro salute animæ nostræ et Ludovici piissimi regis Francorum, quondam mariti nostri, donavimus censivam unam duorum solidorum et trium denariorum, et quicquid habebamus in villa quæ dicitur Saligni, quæ est prædictorum monachorum, et in ea libertate qua eam tenebamus prædictis monachis quitavimus in perpetuum possidendam. Prædicti, vero, monachi nobis intuitu pietatis et misericordiæ concesserunt quod, singulis annis, anniversarium nostrum celebrabunt. Et ne ista donatio in posterum in irritum valeat revocari, præsentis scripti paginam sigilli nostri munimine fecimus confirmari. Actum, Meleduni, anno incarnationis Verbi Mº CCº quinto, mense octobri.